Illum tħabbret il-mewt tal-ġurnalist veteran Godfrey Grima fl-età ta' 79 sena. It-tifla tiegħu, Julianne Grima qalet fuq post fuq Facebook li l-funeral se jsir għada. Godfrey Grima beda l-karriera tiegħu bħala reporter mal-gazzetta l-Ħaddiem qabel mar jgħix Londra. Fl-1967 beda jaħdem ma' The Financial Times' biex erba' snin wara kien fdat imexxi fergħa tal-istess gazzetta wara li fetħet f'Malta. Huwa rtira mit-tmexxija ta' din il-fergħa fl-2010. Godfrey Grima waqqaf ukoll l-Associated News Group, li llum hija magħrufa aħjar bħala aġenzija tal-komunikazzjoni. Apparti li kien ukoll membru fil-Kunsill tal-Università huwa kkummenta u analizza ġrajjiet kurrenti f'Malta u barra minn Malta. Il-Partit Laburista sellem il-memorja ta' Godfrey Grima, stmat bħala wieħed mill-ġganti tal-ġurnaliżmu f'Malta u li se jibqa' mfakkar għall-kontribut tiegħu kemm fil-ġurnaliżmu lokali u anke dak internazzjonali. Fi stqarrija, il-Partit Laburista bagħat il-kondoljanzi tiegħu lill-familja tiegħu u dawk l-aktar qrib tiegħu. Il-Partit Nazzjonalista fi stqarrija sellem il-memorja tal-ġurnalist u qal li huwa ġurnalist veteran, opinjonist u analist politiku u tal-aħbarijiet ekonomiċi. Il-PN wassal il-kondoljanzi lil-familja ta' Grima f'dan iż-żmien diffiċli. Strieħ fis-sliem Godfrey. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6062e9987bc89_rand.td-a-rec-img{text-align:left}.td_uid_3_6062e9987bc89_rand.td-a-rec-img img{margin:0 auto 0 0}